Χαλβάς με γάλα καρύδας και σιρόπι σφενδάμου
Φίνος και αρωματικός χαλβάς, με το γάλα καρύδας να δίνει έναν εξωτικό τόνο και το σιρόπι σφένδαμου το απαραίτητο άρωμα.
1 λίτρο γάλα καρύδας, 200 γρ. ινδική καρύδα ξερή, τριμμένη, 150 ml σιρόπι σφενδάμου, 160 ml ελαιόλαδο, 300 γρ. σιμιγδάλι χοντρό
Για να φτιάξουμε χαλβά με γάλα καρύδας και σιρόπι σφενδάμου, σε μια κατσαρόλα ρίχνουμε το ελαιόλαδο και το σιμιγδάλι και σοτάρουμε σε πολύ χαμηλή φωτιά για 15-20 λεπτά, ανακατεύοντας συνεχώς με μια ξύλινη κουτάλα. Θέλουμε το σιμιγδάλι να αποκτήσει ένα υπόλευκο χρυσαφένιο χρώμα και να μη σκουρύνει.Σε μια άλλη κατσαρόλα ζεσταίνουμε σε μέτρια φωτιά το γάλα καρύδας με το σιρόπι σφενδάμου και αφήνουμε το μείγμα να βράσει για 2-3 λεπτά, σχηματίζοντας ένα ελαφρύ σιρόπι. Αδειάζουμε το σιρόπι αργά-αργά στην κατσαρόλα με το σιμιγδάλι, προσέχοντας να μην καούμε (το μείγμα θα κοχλάζει έντονα) και ανακατεύουμε απαλά για 8-10 λεπτά, μέχρι να απορροφηθεί το σιρόπι και να έχουμε ένα σφιχτό και στεγνό μείγμα που να ξεκολλάει από τα τοιχώματα της κατσαρόλας.Μοιράζουμε σε ατομικά μπολάκια και αφήνουμε τον χαλβά να κρυώσει. Αν θέλουμε, ξεφορμάρουμε τον χαλβά και πασπαλίζουμε με την τριμμένη καρύδα.
Καρύδα,Σιμιγδάλι,Καθαρά Δευτέρα,Light,Vegan,Νηστίσιμα,Χορτοφαγικά